ADNi artikli 17 lõikes 7 on sätestatud, et igal ADNi halduskomitee istungjärgul esindatud kokkuleppeosalisel on üks hääl.

ADRi ja ADNi muudatuste üle otsustamiseks on UNECE loonud sellised organid nagu ohtlike kaupade veo küsimuste töörühm (WP.15) ning ADNi halduskomitee ja ADNi ohutuskomitee (WP.15/AC.2). Need organid koosnevad UNECE liikmeks olevate ADRi ja ADNi kohaldavate riikide esindajatest. Igal ADRi ja ADNi osalisel on üks hääl.

Ohtlike kaupade autoveo ja siseveeteedel vedamise areng nii ELis kui ka ELi ja selle naaberriikide vahel on Euroopa ühise transpordipoliitika keskne teema, millega tagatakse kõikide selliste tööstusharude nõuetekohane toimimine, milles toodetakse või kasutatakse kaupu, mis on ADRi ja ADNi alusel klassifitseeritud ohtlikeks kaupadeks. Seepärast on eespool nimetatud kokkulepete kohandamine tehnika ja teaduse arenguga ülimalt oluline, et tagada transpordi ja asjaomaste tööstusharude areng. Muudatuste eesmärk on viia ADR ja ADN vastavusse ÜRO näidiseeskirjadega nii uute mõistete, klassifitseerimiskriteeriumide ja ÜRO tunnusnumbrite, pakkimis- ja märgistusnõuete, kohaldatavate standardite ja tehniliste sätete ajakohastamise kui ka keeleliste paranduste osas.

Kavandatavate aktide eesmärk on tagada ohtlike kaupade ohutu ja turvaline autovedu ja siseveeteedel vedu, ajakohastades teatavaid sätteid. Need sätted hõlmavad muu hulgas veoks lubatud ohtlike kaupade loetelu, pakendamisjuhiseid, kohaldatavate standardite loetelu ja muid eri mahutite tehnilisi nõudeid.

ÜRO peasekretär edastas ADNi halduskomitees vastu võetud muudatused, mis on esitatud käesoleva ettepaneku lisas sisalduvates dokumentides, 1. juulil 2022 ADNi osalistele vastuvõtmiseks vastavalt ADNi artiklis 20 sätestatud korrale. Need on kättesaadavad ka internetis.

WP.15s vastu võetud muudatused, mis on esitatud käesoleva ettepaneku lisas sisalduvates dokumentides, saadeti ÜRO peasekretärile, et ta edastaks need 6. juulil 2022 ADRi osalistele vastuvõtmiseks vastavalt ADRi artiklis 14 sätestatud korrale. Need on kättesaadavad ka internetis.

ADNi artikli 20 kohaselt tuleb kõiki muudatusi käsitada vastuvõetuna, kui ADNi halduskomitee on teinud sellekohase otsuse, välja arvatud juhul, kui vähemalt üks kolmandik kokkuleppeosalistest (või vähemalt viis kokkuleppeosalist, kui ühe kolmandiku moodustav kokkuleppeosaliste arv on suurem kui viis) esitavad kolme kuu jooksul alates kuupäevast, mil ÜRO peasekretär teatab muudatuse ettepanekust, talle kirjaliku teate selle kohta, et neil on kavandatava muudatuse kohta vastuväiteid.

ADRi artikli 14 kohaselt tuleb kõiki ADRi lisade muutmise ettepanekuid käsitada vastuvõetuna, kui WP.15 on teinud sellekohase otsuse, välja arvatud juhul, kui vähemalt üks kolmandik kokkuleppeosalistest (või vähemalt viis kokkuleppeosalist, kui ühe kolmandiku moodustav kokkuleppeosaliste arv on suurem kui viis) esitavad kolme kuu jooksul alates kuupäevast, mil ÜRO peasekretär teatab muudatuse ettepanekust, talle kirjaliku teate selle kohta, et neil on kavandatava muudatuse kohta vastuväiteid.

Euroopa Liit on alates 1. jaanuarist 1997 kohaldanud ADRi sätteid ohtlike kaupade autovedude suhtes ELi territooriumil; algselt tehti seda vastavalt nõukogu 21. novembri 1994. aasta direktiivile 94/55/EÜ ohtlike kaupade autovedu käsitlevate liikmesriikide õigusaktide ühtlustamise kohta. 2008. aastal asendati direktiiv 94/55/EÜ direktiiviga 2008/68/EÜ, milles järgitakse eelkäija põhimõtteid ja mis hõlmab ka ohtlike kaupade vedu siseveeteedel. Selle direktiivi alusel on Euroopa Liit alates 1. juulist 2009 kohaldanud ADNi sätteid ohtlike kaupade vedamise suhtes siseveeteedel.

Praegu on ADRil 53 osalist, kelle hulka kuuluvad ka kõik ELi liikmesriigid. ADNil on 18 osalist, kelle hulgas on 13 ELi liikmesriiki.

Euroopa Liit ei ole ADRi ega ADNi osaline. Asjaolu, et Euroopa Liit ei ole rahvusvahelise kokkuleppe osaline, ei takista tal teostamast oma pädevust nii, et ta kehtestab oma institutsioonidega selle kokkuleppega loodud organis liidu nimel võetava seisukoha eelkõige asjaomase kokkuleppe osaliseks olevate liikmesriikide vahendusel, kes tegutsevad ühiselt liidu huvides (vt kohtuotsus Saksamaa vs. nõukogu, C-399/12 („OIV“), punkt 52 ja osutatud kohtupraktika).

Käesoleva otsuse peamine eesmärk ja sisu on seotud ohtlike kaupade autoveo ja siseveeteedel vedamisega. Selle materiaalõiguslik alus on seega ELi toimimise lepingu artikkel 91.

WP.15 ja ADNi halduskomitee kavandatavad aktid on õigusliku toimega. Eespool kirjeldatud tingimustel on kavandatavad aktid rahvusvahelise õiguse alusel siduvad kooskõlas ADRi artikliga 14 ja ADNi artikliga 20 ning võivad otsustavalt mõjutada järgmise ELi õigusakti sisu: direktiiv 2008/68/EÜ. Seda seetõttu, et direktiivi 2008/68/EÜ artikliga 1 muudetakse kohustuslikuks nende eeskirjade kasutamine ohtlike kaupade maantee- ja siseveetranspordi puhul liikmesriikides ja liikmesriikide vahel ning direktiivi 2008/68/EÜ artiklis 4, milles käsitletakse kolmandaid riike, on sätestatud, et „ohtlike kaupade veoks liikmesriikide ja kolmandate riikide vahel antakse luba juhul, kui vedu vastab ADRi, RIDi või ADNi tingimustele, kui lisades ei ole sätestatud teisiti“. Lisaks sellele mõjutavad eespool nimetatud muudatused direktiivi 2008/68/EÜ toimimist selle artikli 8 kohaldamisel. Selle sätte kohaselt on komisjonil õigus kohandada direktiivi 2008/68/EÜ I lisa jaotist I.1 ja III lisa jaotist III.1 teaduse ja tehnika arenguga, „et võtta eelkõige arvesse ADRi, (…) ja ADNi muudatusi“.

Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

Esildatud nõukogu otsuse õiguslik alus peaks olema ELi toimimise lepingu artikkel 91 koostoimes artikli 218 lõikega 9.

5.Kavandatava akti avaldamine

Läbipaistvuse ja nõuetekohase viitamise huvides avaldatakse ohtlike kaupade veo küsimuste töörühma (WP.15) ja ADNi ohutuskomitee otsused Euroopa Liidu Teatajas ning märgitakse nende jõustumisaeg.

2022/0258 (NLE)

Ettepanek:

NÕUKOGU OTSUS

seisukoha kohta, mis võetakse Euroopa Liidu nimel seoses ohtlike kaupade rahvusvahelise autoveo Euroopa kokkuleppe (ADR) lisades ja ohtlike kaupade rahvusvahelise siseveeteedel vedamise Euroopa kokkuleppele (ADN) lisatud eeskirjades tehtavate muudatustega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1)Ohtlike kaupade rahvusvahelise autoveo kokkulepe (edaspidi „ADR“) jõustus 29. jaanuaril 1968. Ohtlike kaupade rahvusvahelise siseveeteedel vedamise Euroopa kokkulepe (edaspidi „ADN“) jõustus 28. veebruaril 2008.

(2)ADRi artikli 14 kohaselt võib iga kokkuleppeosaline esitada ADRi lisade kohta ühe või mitu muudatusettepanekut. See tähendab, et ohtlike kaupade veo küsimuste töörühm (WP.15) võib võtta vastu ADRi lisade muudatusi; ADNi artikli 20 kohaselt võivad ohutuskomitee ja halduskomitee võtta vastu ADNile lisatud eeskirjade muudatusi.

(3)6. juulil 2022 edastati ADRi osalistele ja 1. juulil 2022 ADNi osalistele muudatused, mille ohtlike kaupade veo küsimuste töörühm ja ADNi halduskomitee võtsid ohtlike kaupade autoveo ja siseveeteedel vedamise kohta vastu aastatel 2020–2022.

(4)On asjakohane määrata kindlaks ELi nimel nende ADRi ja ADNi tehtud muudatuste suhtes võetav seisukoht, kuna need kokkulepped on rahvusvahelise õiguse alusel siduvad ja võivad otsustavalt mõjutada järgmise ELi õigusakti sisu: Euroopa Parlamendi ja nõukogu direktiiv 2008/68/EÜ. Kõnealuses direktiivis on sätestatud ohtlike kaupade maantee-, raudtee- ja siseveevedude ühtsed eeskirjad, mida vastavalt artiklile 1 kohaldatakse liikmesriikide piires või liikmesriikide vahel, viidates ADRile ja ADNile. Direktiivi artiklis 4 on märgitud, et ohtlike kaupade veoks liikmesriikide ja kolmandate riikide vahel antakse luba juhul, kui vedu vastab ADRi, RIDi ja ADNi tingimustele, kui lisades ei ole sätestatud teisiti. Lisaks sellele on komisjonil direktiivi 2008/68/EÜ artikli 8 kohaselt õigus kohandada direktiivi 2008/68/EÜ I lisa jaotist I.1 ja III lisa jaotist III.1 teaduse ja tehnika arenguga, et võtta eelkõige arvesse ADRi, RIDi või ADNi muudatusi.

(5)EL ei ole ADRi ega ADNi osaline. See ei takista tal aga teostamast oma pädevust ega kehtestamast oma institutsioonidega kummagi kokkuleppega loodud organis liidu nimel võetav seisukoht eelkõige kummagi kokkuleppe osaliseks olevate liikmesriikide vahendusel, kes tegutsevad ühiselt liidu huvides.

(6)ADRi kokkuleppega on ühinenud ja seda kohaldavad kõik liikmesriigid ning ADNi kokkuleppega on ühinenud ja seda kohaldavad 13 liikmesriiki.

(7)Kavandatavate muudatuste eesmärk on tagada ohtlike kaupade ohutu ja tõhus vedu, võttes samal ajal arvesse teaduse ja tehnika arengut selles sektoris ning selliste uute ainete ja toodete väljatöötamist, mis võivad vedamise ajal endast ohtu kujutada. Ohtlike kaupade autoveo ja siseveeteedel vedamise areng nii ELis kui ka ELi ja selle naaberriikide vahel on Euroopa ühise transpordipoliitika keskne teema, millega tagatakse kõikide selliste tööstusharude nõuetekohane toimimine, milles toodetakse või kasutatakse kaupu, mis on ADRi või ADNi alusel klassifitseeritud ohtlikeks kaupadeks.

(8)Tehnika arengut silmas pidades peetakse kavandatavaid muudatusi asjakohaseks, et tagada ohtlike kaupade ohutu kulutõhus vedu, ja seetõttu saab neid toetada.

(9)Kõik muudatusettepanekud on õigustatud ja kasulikud ning seepärast peaks EL neid toetama.